তিনমাস কাটতে না কাটতেই একই ঘটনার পুনরাবৃত্তি! পুরীর সমুদ্রসৈকতের ধারে পড়ুয়াকে গণধর্ষণ

ওয়েব ডেস্ক: বিজেপিশাসিত ওড়িশায় (BJP State Odisha) ফের প্রশ্নের মুখে নারী নিরাপত্তা! তিন মাস কাটতে না কাটতেই ফের একই ঘটনা। পুরীর সমুদ্রের ধারেই (Puri Sea Beach) এক কলেজ ছাত্রীকে গণধর্ষণের অভিযোগ উঠল। গাছে বাঁধা অবস্থায় নিজের চোখের সামনেই প্রেমিকার নির্যাতন দেখতে হল অসহায় প্রেমিককে। জানা গিয়েছে, প্রেমিকের সঙ্গে বালিহারচণ্ডী মন্দিরের কাছে সময় কাটাচ্ছিলেন ১৯ বছর বয়সি কলেজ পড়ুয়া। তাঁদের ছবি তোলায় আপত্তি জানানোয় দুই ব্যক্তি তাঁকে ধর্ষণ করে। ইতিমধ্যেই তরুণীর অভিযোগের ভিত্তিতে তিন অভিযুক্তকে গ্রেফতার করেছে পুলিশ। এখনও অধরা এক অভিযুক্ত।

শনিবার দুপুরে ঘটনাটি ঘটেছে ব্রহ্মগিরি থানার অন্তর্গত বালিহারচণ্ডী মন্দিরের কাছে। পুলিশ সূত্রে খবর, ওইদিন ওই পড়ুয়া তাঁর প্রেমিকের সঙ্গে ওই মন্দিরের কাছে বসে সময় কাটাচ্ছিলেন। তাঁদের দেখে সেই সময় স্থানীয় তিন যুবক তাঁদের ভিডিও তোলেন। তাঁদের না জানিয়ে ছবি ভিডিও তোলায় সেই ছবি-ভিডিও ডিলিট করতে বলেন নির্যাতিতা। অভিযুক্তরা ভিডিও ডিলিট করার বিনিময়ে টাকা দেওয়ার চাপ সৃষ্টি করে। টাকা না দেওয়ায় গণধর্ষণ করা হয় ওই পড়ুয়াকে। সেই সময়ে গাছে বেঁধে রাখা হয় তাঁর প্রেমিককে।

আরও পড়ুন: উত্তরবঙ্গ ও সিকিমে প্রবল বৃষ্টি, ধসে বন্ধ দার্জিলিং-কালিম্পংয়ের রাস্তা

পুরী জেলার পুলিশ সুপার প্রতীক সিংহ জানিয়েছেন, অভিযোগকারিণী জানিয়েছেন টাকা না দেওয়ায় যুবকদের মধ্যে দু’জন তাঁকে ধর্ষণ করে। অন্য অভিযুক্তরা সেই সময় তরুণীর সঙ্গীর হাত বেঁধে রাখে।

শনিবারের ঘটনার পর নিজেকে একটু সামলে সোমবার পুলিশে অভিযোগ দায়ের করেন ওই পড়ুয়া। ধর্ষণের মানসিক ধাক্কা কাটিয়ে উঠতেই অভিযোগ দায়ের করতে দেরি হয় তাঁর। পুলিশ সূত্রে খবর, ইতিমধ্যেই নির্যাতিতাকে চিকিৎসার জন্য পাঠানো হয়েছে এবং মেডিক্যাল পরীক্ষা সম্পন্ন হয়েছে। অন্যদিকে, ঘটনায় আপাতত তিনজনকে গ্রেফতার করা হয়েছে। তবে এখনও অধরা এক অভিযুক্ত। গ্রেফতারির আগেই অভিযুক্তরা ভিডিও ডিলিট করে দিয়েছিল বলেই জানিয়েছে পুলিশ। পলাতক অভিযুক্তকে ধরতে পুলিশ তল্লাশি চালাচ্ছে বলে জানা গিয়েছে।

প্রসঙ্গত, গত ১৫ জুন গোপালপুর সমুদ্রসৈকতে এক তরুণীকে গণধর্ষণ করা হয়। সেই সময় এক নির্জন স্থানে বসে বন্ধুর সঙ্গে গল্প করছিলেন নির্যাতিতা। তখনই তাঁদের উপর চড়াও হয়েছিল একদল যুবক। তরুণীর বন্ধুকে বেঁধে মারধর করা হয়েছিল। ঘটনায় ১০ জনকে গ্রেফতার করা হয়েছিল। আবারও সেই একই ঘটনার সাক্ষী থাকল সৈকতনগরী।

দেখুন অন্য খবর

The post তিনমাস কাটতে না কাটতেই একই ঘটনার পুনরাবৃত্তি! পুরীর সমুদ্রসৈকতের ধারে পড়ুয়াকে গণধর্ষণ first appeared on KolkataTV.